উদয়শঙ্করের নৃত্যঘরানা প্রসঙ্গে জানাই, ১৯৫৫ সালে পশ্চিমবঙ্গের মুখ্যমন্ত্রী বিধানচন্দ্র রায়ের উদ্যোগে জোড়াসাঁকো প্রাঙ্গণে গঠিত হয় পশ্চিমবঙ্গ রাজ্য নৃত্য নাটক সঙ্গীত আকাদেমি। সেখানে উদয়শঙ্কর নৃত্য বিভাগের প্রধান অধ্যাপক হিসাবে যোগ দেন। অমলাশঙ্করও সহযোগী অধ্যাপিকা রূপে যুক্ত ছিলেন। এখানেই উদয়শঙ্কর ঘরানার প্রশিক্ষণ পেয়েছেন ছাত্রছাত্রীরা। আমার উপস্থিতিতে রবীন্দ্রভারতীর প্রাক্তন উপাচার্য শুভঙ্কর চক্রবর্তী অমলাশঙ্করের কাছে উদয়শঙ্করের নৃত্য ঘরানার প্রশিক্ষণ প্রবর্তনের জন্য অনুরোধ করেছিলেন। তখন তা অনিবার্য কারণে সম্ভব হয়নি। অমলাশঙ্করের জন্মশতবর্ষে রবীন্দ্রভারতীর নৃত্য বিভাগে উদয়শঙ্কর ঘরানা প্রবর্তিত হলে, তা নৃত্যের ইতিহাসে স্মরণীয় হয়ে থাকবে।